CELEX: 32012R0233
Language: bg
Date: 2012-03-16 00:00:00
Title: Регламент за изпълнение (ЕС) № 233/2012 на Комисията от 16 март 2012 година за прилагане на Регламент (ЕО) № 999/2001 на Европейския парламент и на Съвета по отношение на одобрението на изменената национална програма на Дания за контрол на болестта скрейпи  текст от значение за ЕИП

17.3.2012   
            
            
               BG
            
            
               Официален вестник на Европейския съюз
            
            
               L 78/13
            
         РЕГЛАМЕНТ ЗА ИЗПЪЛНЕНИЕ (ЕС) № 233/2012 НА КОМИСИЯТА
   от 16 март 2012 година
   за прилагане на Регламент (ЕО) № 999/2001 на Европейския парламент и на Съвета по отношение на одобрението на изменената национална програма на Дания за контрол на болестта скрейпи
   (текст от значение за ЕИП)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕО) № 999/2001 на Европейския парламент и на Съвета от 22 май 2001 г. относно определяне на правила за превенция, контрол и ликвидиране на някои трансмисивни спонгиформни енцефалопатии (1), и по-специално глава А, раздел I, буква б), подточка iii) от приложение VIII към него,
   като има предвид, че:
   
               (1)
            
            
               С Регламент (ЕО) № 999/2001 се установяват правила за превенция, контрол и ликвидиране на трансмисивните спонгиформни енцефалопатии при животните. В него се предвижда одобряването на националните програми за контрол на болестта скрейпи в държавите-членки, ако те отговарят на определени критерии, установени в посочения регламент.
            
         
               (2)
            
            
               С Регламент (ЕО) № 546/2006 на Комисията от 31 март 2006 г. за прилагане на Регламент (ЕО) № 999/2001 на Европейския парламент и на Съвета по отношение на националните програми за контрол на болестта скрейпи и допълнителни гаранции и дерогиране от някои изисквания на Решение 2003/100/ЕО и за отмяна на Регламент (ЕО) № 1874/2003 (2) се одобрява, inter alia, националната програма на Дания за контрол на болестта скрейпи и се установяват допълнителни гаранции по отношение на стопанства и официални ограничения за движение при определени условия за животни от рода на овцете и козите.
            
         
               (3)
            
            
               На 25 ноември 2011 г. Дания представи за одобрение от Комисията изменена национална програма за контрол на болестта скрейпи, която отговаря на критериите, установени в Регламент (ЕО) № 999/2001. От 2003 г. насам в Дания всички мъртви животни от рода на овцете и козите на възраст над 18 месеца са преминали изследване за наличие на скрейпи, като не е открит нито един случай на класическа болест скрейпи. Поради това целта на изменението на националната програма на Дания за контрол на болестта скрейпи е да намали годишния брой на изследванията от сегашното изчерпателно изследване на всички мъртви животни от рода на овцете и козите на възраст над 18 месеца до минимума, изискван в съответствие с Регламент (ЕО) № 999/2001.
            
         
               (4)
            
            
               Предвид настоящата благоприятна епидемиологична обстановка в Дания изменената национална програма на тази държава членка за контрол на болестта скрейпи следва да бъде одобрена.
            
         
               (5)
            
            
               Изменената национална програма за контрол на болестта скрейпи няма да окаже влияние върху търговията, тъй като допълнителните гаранции и официалните ограничения за движение, установени в Регламент (ЕО) № 546/2006, остават непроменени. Поради това настоящият регламент следва да се приложи незабавно.
            
         
               (6)
            
            
               Мерките, предвидени в настоящия регламент, са в съответствие със становището на Постоянния комитет по хранителната верига и здравето на животните,
            
         ПРИЕ НАСТОЯЩИЯ РЕГЛАМЕНТ:
   Член 1
   Одобрява се изменената национална програма за контрол на болестта скрейпи, представена от Дания на Комисията на 25 ноември 2011 г.
   Член 2
   Настоящият регламент влиза в сила в деня след публикуването му в Официален вестник на Европейския съюз.
   
      Настоящият регламент е задължителен в своята цялост и се прилага пряко във всички държави-членки.
      Съставено в Брюксел на 16 март 2012 година.
      
         
            За Комисията
         
         
            Председател
         
         José Manuel BARROSO
      
   
   
      (1)  ОВ L 147, 31.5.2001 г., стр. 1.
   
      (2)  ОВ L 94, 1.4.2006 г., стр. 28.